雨後數與李仲輔兄弟往来且約十七日同過士特因成長韻
作者：呂本中
朝代：宋

paragraphs: 鄰鷄再三鳴，不改風雨晦。
束裝向前塗，恐與泥潦會。
故人時一来，共此一室內。
微言久已絕，苦語或未遂。
子孫甚奇古，却立有餘地。
舊從伯氏游，則已聞令季。
斯文倘未遠，吾今盡憔悴。
相期無何鄉，獲保清凈退。
收身稠人中，着眼世事外。
山空倚巖石，雪立老杉檜。
往來相遇難，更自少如意。
旦日過城南，把酒公一醉。